首夏即事與丘與權同韵作
作者：蘇頌
朝代：宋

paragraphs: 朱曦漸永煩暑添，薰風當晝飄前檐。
庭幽門邃搴帷簾，景物軒豁欣窺覘。
方池綠瑩波文恬，兩傍森森生葦蒹。
新荷未展排青尖，上下交映開鑑奩。
園林果實繁李棎，原野麥秀勝稻稴。
群飛衆走羽毛彡，求陰息影愁烹爓。
江南鬰蒸非類痁，時雖早熱人心懨。
忻忻笑語喧閭閻，言此豐歲將飫饜。
正陽用事何太廉，乃使陰沴相陵詹。
正當汗浹絺衣粘，凄風忽生增纊縑。
淫霖旬日橫流霑，市井郊郭皆渰淹。
林實墜落誰撦撏，麻麥散亂如刪鎌。
斯民愁嗟言成譫，我時憂思坐閒檐。
方食不知味苦甜，整齊几案抽書籤。
發策一以天人占，少陰乘陽時最嫌。
小人當此多欺憸，君子遇之難懷謙。
天道雖遠誠可瞻，上曰高明下沈潛。
四時中分寒與炎，一氣不可相并兼。
推本事理知悉纖，災害所起由漬漸。
豈非奸孽當除殲，又非直道傷詖譣。
孰居鼎鼐調梅鹽，孰任閫闑懷韜鈐。
聖皇言動謀於僉，布爲利澤濡蒼黔。
將消祲沴頻深砭，感召沖氣安危阽。
嗟嗟直口不可鉗，誰當一探龍頷髯。